1947 के दंगे देखने के लिये नाना जीवित नहीं रहे। 1946 में उनका देहांत हो गया। उस समय तक एबटाबाद में हिन्दुओं के मन में असुरक्षा बोध पैदा हो चुका था। नाना की सर्राफे की दुकान और गल्ले का कांट्रैक्ट वाला काम दोनों में खतरा और खिचखिच थी। नानी के मरने के बाद मामा लोग सपरिवार मथुरा आ गये। एक मामा जो जमापूजी संभालने पीछे रह गये थे, बहुत तकलीफ उठा कर काफिले के साथ पैदल दिल्ली पहुंचे और वहां से रेल द्वारा मथुरा। एबटाबाद में हमारी कई दुकानें और मकान थे। लेकिन दावे के कागजों के आधार पर मामाओं को छत्ताा बाजार में महज एक बड़ी दुकान और कृष्णनगर में एक विशाल मकान मिला। जाते ही नहीं मिल गया। पहले वे किराये के मकान में रहे। वर्षों से एबटाबाद में रहने के कारण मामाओं का बोलचाल का लहजा पंजाबी हो गया था। उन्हें मथुरा में शरणार्थी समझा गया। शायद इसी भ्रम को काटने के लिए उन्होंने अपनी केमिस्ट शाप का नाम रखा 'फ्रंटियर गुप्ता स्टोर्स'। वर्षों यह दुकान उस इलाके का प्रमुख प्रतिष्ठान था जहां दवा लेने वाले, मामा को डाक्टर साहब कहते।